www.hasumi-bg.org

**ОТЧЕТ ЗА ДЕЙНОСТТА НА**

**МЕЖДУНАРОДНА ИЗСЛЕДОВАТЕЛСКА**

**ФОНДАЦИЯ ХАСУМИ-БЪЛГАРИЯ ЗА 2022 г.**

Основната цел на Фондацията, според Устройствения й акт, е да подпомага борбата с онкологичните и имунологичните заболявания и свързаните с тях състояния чрез търсене на нови, усъвършенстване и по-добро използване на съществуващи научно-практически методи, системи и средства за профилактика, диагностика, лечение, рехабилитация и борба с болката, както и да подпомага провеждането на клинични изпитвания.

Допълнителна цел е да се подпомагат хора в напреднала възраст и състояния на инвалидност, за да им се осигурят по-добри условия за живот в техните домове, хосписи и институции за възрастни хора. Тази дейност не се развива - причината за това е в категоричното решение на нашите японски партньори: за изпълнението на тази допълнителна цел не е възможно те да ни предоставят финансови средства и/или други ресурси.

През изтеклите месеци Фондацията изпитваше редица трудно преодолими спънки, които характеризират дейността на всички стопански и нестопански субекти в страната, Япония, а и целия свят. Не е учудващо, че предвид случилото се през периода след 2020 година, отчетът ще е кратък, но това е плод и на ограниченията в редица дейности във всички сфери на обществения живот. В допълнение идват и трудностите пред почти всички представители на нестопанския сектор в България - на първо място административни спънки - проявяващи се в бюрократизирана и зле организирана среда за отчитане; тежко и системно недофинансиране; липса на персонал (както щатен, а особено на доброволци). Въпреки това продължават усилията да работим целенасочено за осъществяването на нашите цели и задачи. Упоритата ни работа - вече повече от 17 години, дава редица положителни резултати. Като направим равносметка, може да се каже, че все по-отчетлива става перспективата в недалечно бъдеще да започне системно лечение с автоложна противоракова ваксина в България! Тази възможност привлича не голям, но силно мотивиран кръг от съмишленици на Фондацията ни. Група наши сътрудници - млади специалисти, заедно със световно признати учени, разпространяват сред медицинските научни и клинични среди сведения за съвременните тенденции в имунотерапията на рака. Идеята ни: чрез организирането на научни срещи да се мултиплицират усилията за разпространение на знания, продължава да среща положителен прием сред всичките ни партньори в България, Япония, Германия и САЩ. Ето как задачите на Фондацията се изпълняват от малък, но на практика оптимален (за нашите възможности) кръг от специалисти, което води и до умножаване на положителните ефекти от дейността ни. Работата в мрежа показва особено отчетливо своите преимущества: например, как започна и се разви сътрудничеството ни с Медицинския университет-Плевен: там широк кръг от студенти, специализанти и именити учени, продължават вече 14 години да работят пълноценно с нас.

Тези структуроопределящи процеси се направляват от органите на Фондацията - Настоятелството, Научно-консултативния съвет и директора, като особено важно беше да се намерят адекватни модели за съчетаване задачите на Фондацията с главния ни партньор в лицето на Медицинския университет - Плевен, както и да се привличат за участие с подходящи подходи и други академични звена: Българската академия на науките - Медицинско отделение, АгроБиоИнститут, Съвместния геномен център, Медицински университет - София, Медицински университет - Варна и други.

**I. ОРГАНИЗИРАНЕ И УЧАСТИЕ В НАУЧНИ ПРОЯВИ**

До сега това е основният аспект в работата на Фондацията ни и така чрез него най-пълно се изпълняват целите ни. Световните достижения в областта на терапията на раковите заболявания с имунологични средства са водеща тема на нашите издирвания, а така също и систематизирането и популяризирането на тези знания и добри практики сред българските учени и широката общественост.

Усилията ни бяха отново насочени основно (по добра традиция, започнала още през 2007 г. - вж. Приложение 1) към дейности за разпространение на знания, свързани с научните и приложни аспекти на борбата с рака. Избрахме този подход поради силно ограничените ни финансови и кадрови ресурси. Така успяваме да постигнем широк обхват чрез популяризирането на върхови научни постижения в онкоимунологията сред българската научна и терапевтична общност. Ето защо и през 2022 имахме намерение да съсредоточим усилия и ресурси в провеждането на главното научно събитие, организирано от Фондацията всяка година - традиционната ни Октомврийска национална среща с международно участие. През 2022 г. се предвиждаше да се състои 15-та ни среща. Равносметката показва, че през всичките години, по време на срещите, са изнесени над 190 доклада, съобщения и постери. Участниците през годините надхвърлят 635, а в последните години, когато срещите ни станаха съвместни с Медицински университет - Плевен, броят на участващите нараства с всяка година все повече. Както отбеляза д-р Хасуми по този повод - споделянето на научното познание с младите хора носи много висока принадена стойност, защото в бъдеще за по-дълъг период от време те ще ги прилагат в науката и клиничната практика!

Още през 2012 г. в ръководството на Фондацията се взе решение да насочим усилията си към студентите по медицина и наскоро завършили млади специалисти. По тази причина се осъществи и контактът с Медицинския университет в Плевен - едно от най-динамично развиващите се медицински училища в България. Университетът внедрява много иновативни технологии в образованието и клиничната практика. Роботизираната хирургия, която вече е емблема не само за МУ - Плевен и града, но и за България пред Европа и света, е едно от нещата, които привличат многобройни и силно мотивирани български и чуждестранни студенти. Направени са стъпки и в друга посока - телемедицината и 3D медицината. В МУ - Плевен, за първи път у нас, бе внедрена в практиката 3D-маса за виртуални дисекции, която прави реконструкция на двуизмерните образи, получени от скенер и ядрено-магнитен резонанс в триизмерен вариант. Тук преди няколко години заработи и едно от първите устройства в Европа, което прилага високоинтензивен фокусиран ултразвук - High-Intensity Focused Ultrasound (HIFU). Трябва да се отбележи, че заедно с много български студенти, в МУ-Плевен медицина изучават и млади хора от всички краища на света, включително и от Япония. Чуждестранни участници в научните събития са млади лекари и студенти по медицина от редица страни: Беларус, Белгия, Германия, Индия, Ирландия, Македония, Полша, Румъния, Русия, Тунис, Турция, Сърбия, Украйна и др. Сред българските участници има представители на всички медицински училища в страната (Плевен, София, Варна, Пловдив, от Медицинските факултети на Софийския университет "Св. Климент Охридски" и Тракийския университет в Стара Загора), Българската академия на науките и т.н.

По всеобщо признание - на участници, слушатели и медии, първата наша среща през 2012 г., проведена в Плевен, както и последвалите ги самостоятелни - през 2013, 2014 година - бяха едни от най-успешните ни срещи (от общо тринадесет). Неслучайно и през 2022 година отново, и то за 11-ти пореден път, Фондация Хасуми-България възнамеряваше заедно с доказалия се партньор – МУ-Плевен да участва в организирането и провеждането на традиционната за Университета Международна медицинска научна конференция за студенти и млади лекари, която се провежда през есента в Учебния център за ендоскопска и телемедицина на МУ – Плевен (ТЕЛЕЦ). За огромно съжаление – по независещи от нас причини - в срещата не можаха да се включат поканените от нас учени и само директорът поднесе приветствие към участниците.

За осъществяване на тази дейност от Фондацията се изразходваха само пътни и дневни средства.

**II. НАУЧНО-ПРАКТИЧЕСКИ ДЕЙНОСТИ**

Преди 3 години д-р Хасуми официално съобщи на тогавашния ректор на МУ - Плевен проф. Томов и на почетния ректор проф. Горчев, че възнамерява да предостави  своя терапевтичен метод да се прилага в България, в Университетската болница „Св. Марина", чрез специалистите от МУ - Плевен, а носител на правата за разпространение и контрол ще бъдат дадени на Международна изследователска фондация Хасуми - България. За целта беше планирано делегация от МУ - Плевен да посети Токио и[клиниката](http://icv-s.org/english/)на д-р Хасуми, придружени от директора на Фондацията. Целта бе да се запознаят на място с метода и да разискват върху договора, по който би се работило при прилагането на метода. Времето на посещението беше планирано за м. март 2020 г. Наложената забрана за пътуване в цял свята поради Ковид-пандемията осуети посещението. Ръководството на МУ - Плевен и Фондацията отдава огромно внимание на навлизането на метода в Плевен, а оттам и за първи път в България и Европа и затова усилията продължиха с неотслабваща сила.

И това даде резултат! През юни 2023 г. проф. д-р Добромир Димитров, Ректор на МУ – Плевен,  бе на работно посещение в Япония по покана на проф. д-р Кеничиро Хасуми, председател на Медицинска корпорация „Шукокай“, основател на Международна изследователска фондация Хасуми – България. Ректорът проф. Димитров посети Клиниката на д-р Хасуми в Токио, за да се запознае с методите на лечение и терапия с автоложната терапевтична противоракова ваксина (HITV). Участие в среща между представителите на МУ-Плевен с ръководството на Медицинска корпорация „Шукокай“ взе и Н. Пр. Посланик Мариета Арабаджиева.

През м. октомври 2023 г. по време на XX Международна студентска конференция проф. Кеничиро Хасуми и проф. Добромир Димитров **ще подпишат партньорско споразумение за срок от 5 години за съвместни изследвания в МУ-Плевен в лечението с автоложната терапевтична противоракова ваксина (HITV). България ще е единствената страна от Източна Европа, в която ще се прилага противораковата ваксина на Фондация Хасуми**, а в Западна Европа - в Германия.

От 2012 г. МУ - Плевен поддържа дълготрайни партньорски отношения с Фондация Хасуми – България. Израз на това е и фактът, че в списанието, издавано от Шукокай - в бр. 63 от 2023 г., се разглежда обстойно развитието на взаимно изгодните отношения. Всяка година проф. Хасуми и водещи учени от Фондацията участват в традиционната Международна студентска конференция в Плевен с пленарни лекции, за да запознаят академичната общност с последните достижения в областта на имунологията и онкологията.

Д-р Кеничиро Хасуми е основател на Международна изследователска фондация Хасуми – България (МИФХ-България) през 2006 г., както е председател и на МИФ – Хасуми в САЩ. През 2014 г. Медицински университет – Плевен присъжда почетното звание „Доктор Хонорис Кауза“ на д-р Хасуми за изключителните му научни постижения и значим принос в областта на имунологията, имунологичната терапия на рака и разработването на терапевтични противоракови ваксини.

След 17-годишна работа на Фондацията в България, това е **огромно** признание за усилията на всички нейни членове и съмишленици за популяризиране на имунотерапията на рака, но не по-малко важното е: най-сетне се постигна успех д-р Хасуми и екипът му се убедиха че в България има способни и подготвени специалисти, както и добри условия за прилагане на метода му!

Продължи подкрепата със съвети към пациенти (няколко десетки), обърнали се към Фондацията с въпроси за здравето им. Директорът, членовете на Научно-консултативния съвет и други наши консултанти pro bono даваха съвети, обсъждаха и предлагаха възможности за терапия и/или палиативни грижи. Макар и да нямаме подобна дейност, приета и записана в нашите цели, хуманните убеждения ни задължават да продължим усилията си в тази насока и в бъдеще. За осъществяване на тази дейност не се изразходват никакви средства.

**III. РАБОТА С УНИВЕРСИТЕТИ, ИНСТИТУЦИИ, МЕДИИ, ФИРМИ**

* Въпреки трудностите пред които е изправен целият свят от пандемията, неуморният в желанието си да помага на пациентите с рак д-р Хасуми създаде[Нова клиника](https://www.icvs-v2.org/)с институт за регенеративни проучвания, в която се използват стволови клетки за лечението им. Клиниката е разположена на втория етаж в едно от крилата на хотел Ню Отани, Токио [(HITV-клиниката](https://www.icv-s.org/)на д-р Хасуми, която функционира от 2008 година, е на 4-ия етаж в същата сграда). Клиниката, по образеца на всички досегашни лечебни заведения на д-р Хасуми, е съоръжена с най-модерното оборудване. Това е поредният успешен проект на д-р Хасуми и през изминалия период са въведени ред нови дейности, като се търси възможност да се съчетае онкологичната терапия с третиране със стволови клетки.

HITV-терапията е имунотерапия, използваща собствените клетки на пациента, така че страничните ефекти са значително по-малко. Стандартните лечения обаче могат да имат странични ефекти, така че дори ракът да бъде лекуван с HITV-метода, има случаи, в които страничните ефекти от стандартните лечения могат да нанесат вреди. Една от основните цели на д-р Хасуми е да бъдат елиминирани тези странични ефекти с прилагане на стволови клетки в ICVS Tokyo Clinic 2.

Д-р Хасуми потвърди в разговори с представители на фондацията ни, както и с ректорското ръководство на МУ - Плевен, че остават непроменени намеренията му в България да се въведе терапия, базирана на неговия метод. Идеята е, когато това стане, да **може да се съчетае** и с използването на стволови клетки.

* От много години акад. Петрунов и проф. Черноземски са членове на Настоятелството на Медицинския университет-Плевен. Те активно участват в работата на Университета, в утвърждаването на стратегически задачи, стоящи пред висшето училище, участват и във вземането на решения как да продължи работата по развитието на конкретни проекти. Необходимо е да се подчертае изключително доброто отношение на ръководството и академичния състав на Университета към Фондацията ни през всички години на съвместна работа. Създадени са всички предпоставки това да продължи и в бъдеще.

В лицето на Университета Фондацията наистина има един верен и дългосрочен стратегически партньор, с когото може да планира научни, приложни и учебни проекти както с утвърдени учени, така и с млади специалисти и студенти.

* Празник на НПО-портала. Директорът получи специална покана от организаторите, като този форум бе изключително важен за продължаване на контактите с неправителствени организации от цялата страна и с различен спектър на дейност. Заслужава да се отбележи фактът, че Фондацията ни е вече много добре разпознаваема и се ползва с авторитет в НПО-сектора. Не бяха изразходвани средства.
* За поредна година бяха проведени поредица от срещи на директора с високопоставен служител от Областната управа на гр. Смолян - инж. Момчил Караиванов (И.Д. Областен управител на Смолян през 2017 г.). Тези срещи започнаха още през април 2015 г., като продължиха и през 2021/2 г. Идеята бе Фондацията да предложи някои инициативи за научно-приложни дейности, напр. аграрни политики, в които да се разчита основно на внедряване на авангардни научни методи. Възникна идеята да се изработи проект за опазване и оползотворява на лечебни растения в пограничния район на Родопите с Гърция. За съжаление обаче проектът е на идейно ниво до този момент и не може да се реализира.

**IV.УЧАСТИЕ В ИНИЦИАТИВИ НА ЯПОНСКОТО ПОСОЛСТВО И В ПРОЯВИТЕ НА НИХОН ТОМОНО-КАЙ (КЛУБ ПРИЯТЕЛИ НА ЯПОНИЯ В БЪЛГАРИЯ)**

И през 2022/23година директорът получаваше покани от Посолството на Япония в София за организирани от тях прояви. Дейното ни дългогодишно участие в организираните срещи дават резултат и Фондацията става все по-разпознаваем партньор. Активното ни участие в събиранията на Клуб Нихон Томоно Кай е също от особена важност, тъй като те разширяват много японското присъствие и културен дух у нас. Те са и другата ни много съществена връзка с далечна Япония, както и с Посолството в София, тъй като посланикът и отговорни служители от мисията често участват в събитията на Клуба. Трябва да се подчертае, че участието на представители на Фондацията в тези прояви е особено необходимо, защото така още повече се откроява ролята й на трансмисия за авангардните достижения на японската медицинска наука в България.

Културните прояви през юбилейната година не бяха многобройни и наши представители успяха да вземат участие в повечето от тях (за участието не са изразходвани средства.)

* Присъствие на концертна изява на талантливия Юске Хосака - пианист от Япония и докторант в НМА в класа на проф. Жени Захариева. Той изсвири на роял няколко красиви композиции от японски и български композитори. Директорът, който имаше покана за проявата, се срещна и с г-н Румен Сербезов, бивш посланик в Япония.
* Както в повечето изминали години празникът Оханами се чества 2 пъти и на 2 различни места в София.Първият бе на 8 април, събота, от 10:30 часа, на поляната със сакурите в Южния парк. Успяхме да се насладим на този хубав празник, като вече имаше и цъфтящи сакури. Тази година, по традиция бяха засадени още фиданки с любезната подкрепа на спонсори. След дълго прекъсване, поради пандемията, се събраха доста приятели на Япония в България и всички заедно опитаха да пренесат японския дух в Южния парк. По традиция директорът получи покана и участва в този хубав празник, като се срещна с редица видни партньори. Особено важна бе срещата с доц. Боян Жеков, председател на Клуб Нихон Томоно Кай.

[Пролетното тържество Оханами](https://www.bg.emb-japan.go.jp/itpr_bg/11_000001_00463.html)по случай цъфтежа на японските вишни, организирано ежегодно от Асоциацията на завършилите Токайския университет в България се проведе на 10 април 2022 г., понеделник от 16 часа пред Националната библиотека. Вишневите фиданки пред библиотеката са дарение от Токайския университет. Японската декоративната вишна е символ на страната на изгряващото слънце, като празникът на сакурата е един от най-древните японски обичаи. Традицията да бъде отбелязван пред Националната библиотека "Св. св. Кирил и Методий" започва през 2001 г., когато ректорът на Токайския университет подарява красивите дръвчетата, засадени пред библиотеката по случай 100 годишнината от рождението на основателя на университета проф. Шигейоши Мацумае.

Сред официалните гости бяха: Н. пр. Хироши Нарахира, извънреден и пълномощен посланик на Япония в България, доц. д-р Красимира Александрова, директор на Националната библиотека "Св.св. Кирил и Методий", г-н Димитър Димитров, член на Управителния съвет на БНР, проф. Стефан Стефанов, председател на УС на МФ "Св. Св. Кирил и Методий", г-н Михаил Тачев, изпълнителен директор на МФ "Св. Св. Кирил и Методий", както и гости и приятели, почитатели на японската култура. Традиционно директорът получи специална покана за участие. Детският хор на БНР под диригентството на Венеция Караманова изпълни 3 японски песни. Представителките на Школата по икебана "Сога" закичиха на реверите на всички присъстващи с ръчно изработени декоративни цветчета "Сакура". Директорът се срещна тук с редица видни деятели на японо-българската дружба.

* Безспорно за отчетния период най-важна проява, на която бе поканен и участва директорът, бе Годишната среща на Клуб „Приятели на Япония в България - Нихон Томоно Кай" с Н.П. Хироши НАРАХИРА, посланик на Япония в България 6 юни 2023, в резиденцията на Посолството.

Клубът „Приятели на Япония в България - Нихон Томоно Кай" е учреден през 2010 г. като обединяваща структура на българските организации, свързани с Япония, а от 2011 г. до днес е основен партньор на посолството на Япония при организиране на Дните на японската култура в България и инициатор на различни събития, които имат за цел да популяризират японската култура и двустранния обмен между Япония и България. На годишната среща на клуба присъстваха бивши посланици на България в Токио, представители на клубовете по чайна церемония, карате, кендо, икебана, кири-е, хайку и др. Председателят на Клуба Боян Жеков представи кратък доклад за дейността на организацията през последните години. Директорът, който за пореден път, получи персонална покана се срещна с някои от дългогодишните ни партньори.

В своето приветствие към гостите на срещата Н. Пр. японският посланик Хироши Нарахира благодари за огромната роля, която има „Нихон Томоно Кай" за популяризирането на Япония и японската култура в България, както и за насърчаване на двустранните приятелски контакти. Наред с това посланик Нарахира изрази надежда за заздравяване на връзките между посолството и клуба и пожела активна дейност на всички членове и организации.

Посланикът се спря на разговор с директора и пожела да бъде информиран за развитието на съвместния проект между Фондацията ни, МУ – Плевен и Клиниката на д-р Хасуми в Токио. Посланик Нарахира изрази надежда, че през неговия мандат ще започне съвместният проект, който ще е гордост за България и възможност за лечение на пациентите в страната ни, като ни **обеща пълна подкрепа**.

**III.ОРГАНИЗАЦИОННИ**

* В този отчетен период Фондацията ни понесе изключително тежка загуба - на 90 години ни напусна проф. д-р Иван Черноземски. Лекар-онколог, общественик, отдаден на делото си; човек вярващ, че може да допринесе за здравето на хората. Той бе сред учредителите на Фондацията ни и е първият председател на Настоятелството й. На опелото му, състояло се на 30 май 2023 г. в храма „Св. Седмочисленици“, се стекоха над 90 души – колеги, приятели, студенти, съмишленици от цяла България - дори и от Япония: д-р Хасуми възложи на своя главен сътрудник г-н Минору Комура да го представлява и да поднесе лично съболезнованията на всички колеги от Япония.

Получени бяха съболезнователни адреси от: Министерство на здравеопазването, Медицински университет – Плевен, Университетска болница за лечение по онкология, Българския червен кръст.

Съобщено беше, че по решение на Медицинския съвет на „УСБАЛ по онкология ЕАД“ са били предприети действия да се промени името на лечебното заведение на УСБАЛО „Проф. Иван Черноземски“ ЕАД, като в тази връзка е изпратено писмо до Министерство на здравеопазването за стартиране на процедурата.

Средствата за масова информация отразиха широко новината за смъртта на проф. Черноземски, а това бе и повод да припомнят наново забележителния му обществен и професионален път.

Поклон пред светлата му памет!

* Д-р Хасуми реализира сериозните си намерения да привлече Николай Черноземски като ключов представител на Корпорацията си в Европа, и особено в нейния своеобразен клон - Фондация WISH (World Immuno Society for Health, Швейцария). Целта на тази фондация е да набира средства за изследвания в областта на имунотерапията на рака и да финансира лечението с този метод. Една от главните задачи на изпълнителния директор, след регистрация в Търговския регистър на Кантон Цюрих, е да контролира процеса по движение на финансовите средства. През април 2019[в Търговския регистър](https://zh.chregister.ch/cr-portal/auszug/auszug.xhtml;jsessionid=60713f7f4dd25781ecfc29a80e7f?uid=CHE-396.850.159)на кантон Цюрих Николай Черноземски бе вписан като директор (Geschaftsfuhrer) на WISH - от тогава той изпълнява pro-bono задълженията си в съответствие с изискванията на УС на организацията.
* През изминалия период Настоятелството на Фондацията имаше 1 заседание, като на него беше гласуван отчетът за изминалия период (по дейности и финансов - според изискванията за отчитане пред ТР); взеха се стратегически решения за дейността, за възнаграждението на единствения щатен служител, обсъдиха се и други важни текущи въпроси.
* Научно-консултативният съвет проведе 1 заседание. Оперативният съвет (състоящ се от председателя на Настоятелството, председателя на Научно-консултативния съвет и директора) проведе общо 3 заседания. Част от заседанията бяха проведени в хибриден режим.

В момента на щат към Фондацията продължава да има само един служител - директорът. За изпълнени на краткосрочни задачи се включиха двама доброволци (pro bono), като за своята работа те получиха много добра оценка от директора и членовете на Настоятелството.

През отчетния период постъпиха дарения - в парични средства за институционално укрепване от Шукокай Инк. (на същата стойност като миналата година - 39 780 лв.). Всички постъпили средства са изразходени в съответствие с целите и задачите на Фондацията - основно за функциониране на офиса, възнаграждение на щатния служител, както и за обезпечаване единствено на присъщите дейности - провеждане и участие в посочените научни и научно приложни прояви.

Гр. София, м. юли 2023 г.

**Приложение 1.**

**ИМУННА ПОДКРЕПА ЗА ЗДРАВЕТО ОТ ПРИРОДАТА И НАУКАТА В БЪЛГАРИЯ**

**Издирване, популяризиране и доразвиване на български и световни природни и синтезирани продукти и методики в областта на имунологията**

Програмата включва организиране и провеждане на ежегодни Национални октомврийски научни срещи с международно участие:

1-ва Национална среща с международно участие[- 2007 г ,](http://hasumi-bg.org/bg/2012/07/18/imunna-podkrepa-za-zdraveto-ot-prirodata-i-naukata-v-balgariya-natsionalna-sreshta-2007-s-mezhdunarodno-uchastie-na-tazi-tema-se-provede-na-19-20-10-2007-g-v-gr-hisarya/) "Имунна подкрепа за здравето от природата и науката в България", организирана съвместно с Българска академия на науките; Хисаря, 19-20 октомври.

Национален семинар с международно участие „Ваксини и рак", Дряново, 21-22 април 2007 г, организирана съвместно с Клуб[„Млад онколог"](http://youngoncologistbg.com/)към Програма „Онкосвят" на фондация „Светът.

Запознаване с информация за протичането на 5-ия Симпозиум на Международна изследователска фондация Хасуми, „Противоракови ваксини: Само мишки ли можем да лекуваме[", Виена - 2007,](http://hasumi-bg.org/bg/2012/07/18/samo-mishki-li-mozhem-da-lekuvame/)12-14 април 2007 г.

2-ра Национална среща с международно участие[- 2008,](http://hasumi-bg.org/bg/2012/07/18/vazrastnite-hora-zhivot-s-badeshte/)под надслов „Възрастните хора -живот с бъдеще" с главен партньор Министерство на труда и социалната политика. Пловдив, 10-12 октомври.

Под наш патронаж се проведе Международен симпозиум[„Имунотерапия на раковите заболявания - клинични резултати и бъдещи задачи"](http://hasumi-bg.org/bg/2012/07/18/simpozium-za-imunoterapiya-na-raka-se-provede-pod-patronazha-na-mif-hasumi-balgariya/)София, 8-9 май 2008 г. 3-та Национална среща с международно участие[- 2009 с](http://hasumi-bg.org/bg/2012/07/18/otvoreni-vrati-na-tretata-godishna-sreshta-na-mezhdunarodna-izsledovatelska-fondatsiya-hasumi-balgariya/)ъвместно с БАН, под надслов „Отворени врати за имунната терапия на рака". София, 30-31 октомври. 4-та Национална среща с международно участие - 2010 г. на тема[„Онкопрогрес-Онковаксини-2010",](http://hasumi-bg.org/bg/2012/07/18/chetvarta-godishna-sreshta-na-mif-hasumi-balgariya-onkoprogres-onkovaksini-2010-d-r-hasumi-nagraden-s-pocheten-znak-za-zaslugi-kam-ban/)съвместно с БАН, София на 29 и 30 октомври.[5-та Национална среща с](http://hasumi-bg.org/bg/2012/07/23/postignat-uspeh-na-porednata-ni-nauchna-sreshta/)международно участие - 2011 г. се проведе в рамките на 8-ия Национален конгрес по онкология с международно участие, като Фондацията организира единствената 2-часова пленарна сесия на тема терапевтични ракови ваксини, София, Резиденция Бояна, от 10 до 13 ноември.

[6-та Национална среща с](http://hasumi-bg.org/bg/2012/09/26/mif-hasumi-balgariya-shte-provede-6-ta-natsionalna-sreshta-s-mezhdunarodno-uchastie/)международно участие - 2012 г. „Онкоимунология - нови хоризонти". Съ-организатори - Медицински университет-Плевен и Българска академия на науките. Плевен, 26 и 27 октомври.

[7-та Национална среща с](http://hasumi-bg.org/bg/2013/08/06/english-the-7th-national-meeting-with-international-participation/)международно участие - 2013 г. „Ваксини, вируси и съвременно лечение на рака". Съорганизатори - Медицински университет-Плевен и Медицинското отделение на Българска академия на науките. Плевен, 25 и 26 октомври.

[8-та Национална среща с](http://hasumi-bg.org/bg/2014/07/22/predstoi-provezhdaneto-na-8-ta-natsionalna-sreshta-s-mezhdunarodno-uchastie-na-mif-hasumi-balgariya/)международно участие - 2014 г. бе с тема „Заедно в контрола на рака: имунология, вируси, природни средства". Съорганизатори отново бяха Медицински университет-Плевен и Медицинското отделение на Българската академия на науките. Плевен, 24 и 25 октомври.

[9-та Национална среща с](http://hasumi-bg.org/bg/2015/09/22/english-9th-national-meeting-with-international-participation-of-hasumi-international-research-foundation-bulgaria/)международно участие - 2015 г., в рамките на ХШ-та Международна медицинска научна конференция за студенти и млади лекари - проява на Медицинския университет-Плевен. 7-10 октомври.

[10-та Национална среща с](http://hasumi-bg.org/bg/2016/07/27/10-ta-godishna-nauchna-sreshta-na-mezhdunarodna-izsledovatelska-fondatsiya-hasumi-balgariya/)международно участие - 2016 г., в рамките на XIV-та Международна медицинска научна конференция за студенти и млади лекари - проява на Медицински университет-Плевен. 10-15 октомври.

[11-та Национална среща с](http://hasumi-bg.org/bg/2017/09/01/xv-mezhdunarodna-meditsinska-nauchna-konferentsiya-za-studenti-i-mladi-lekari-mdsc/)международно участие - 2017 г., в рамките на XV-та Международна медицинска научна конференция за студенти и млади лекари - проява на Медицински университет-Плевен. 9-14 октомври.

[12-та Национална среща с](http://hasumi-bg.org/bg/2018/10/10/fondatsiyata-ni-sas-spetsialna-plenarna-sesiya-na-xvi-mezhdunarodna-meditsinska-nauchna-konferentsiya-za-studenti-i-mladi-lekari/)международно участие - 2018 г. в рамките на XVI-та Международна медицинска научна конференция за студенти и млади лекари - проява на Медицински университет-Плевен. 8-13 октомври.

[13-та Национална среща с](http://hasumi-bg.org/bg/2019/09/27/fondatsiyata-ni-shte-uchastva-v-xvii-mezhdunarodna-meditsinska-nauchna-konferentsiya-za-studenti-i-mladi-lekari-mdsc/)международно участие - 2019 г. в рамките на XVII-та Международна медицинска научна конференция за студенти и млади лекари с мото "Събуди мечтите си" - проява на Медицински университет-Плевен. 28 октомври - 2 ноември.

14-та Национална среща с международно участие - 2021 г. в рамките на XVIII-та Международна медицинска научна конференция за студенти и млади лекари с мото „Разцъфтелите цветове на медицинската наука" - проява на Медицински университет-Плевен, 13 - 17 септември.